
שינויים בתקציב לשנת 2005

היו"ר יעקב ליצמן:

	 שלום לכולם, הנושא הבא על סדר היום – שינויים בתקציב. 

איוב קרא:

	אדוני היושב-ראש, אני מבקש להציע הצעה לסדר. צריך לדון בהעברות תקציביות בצורה מכובדת. אנחנו צריכים לדעת יום לפני הדיון איזה העברות תקציביות יידונו. 

היו"ר יעקב ליצמן:

	אפשר לבדוק את זה במזכירות הוועדה, אין כאן שום דבר סודי.  גם מוחי הקטן לא יודע בדיוק מה יידון. בדרך כלל אנחנו דנים בזה פעמיים בשבוע. 

איוב קרא:

	 יותר מכובד לוועדה ולך שיודיעו יום מראש  על ההעברות התקציביות שיידונו. כך זה היה בעבר ואין שום סיבה לא להמשיך בזה.

היו"ר יעקב ליצמן:

	בגלל טעמים ארגוניים מובנים אני לא מסכים לזה. 

איוב קרא:

	 יותר מכובד לך ולוועדה שלא יביאו לכאן את ההעברות ישר ממכונת הצילום ואף אחד לא יודע על מה דנים. צריך שנדע מראש על מה דנים ונבוא מוכנים. 

היו"ר יעקב ליצמן:

	העברה מס' 006-36  -  משרד התמ"ת.

דני ארטום:

	מדובר בעודפי משרד ראשי, כולל בעיקר שעות מקצועיות. מדובר בעודפים מחויבים.

אברהם שוחט:

	 כל כך הרבה כסף לא ניצלתם בשנה שעברה, 183 מיליון?

היו"ר יעקב ליצמן:

	בנושא  הכשרה מקצועית, מדוע אין הכשרה לסופרי סת"ם? רבים פנו אליי וביקשו הכשרה כזאת. 

דני ארטום:

	בסעיף של המגזר החרדי יש לנו אפילו עודף תקציבי . 


היו"ר יעקב ליצמן:

	 יש אנשים שרוצים לקבל הכשרה כזאת,  מדוע לא לתת להם?

אברהם שוחט:

	 בסעיף של הכשרה מקצועית יש עודף גדול.

דני ארטום: 

	זה משום שהקורסים נמשכים שנתיים.

היו"ר יעקב ליצמן:

	 כמה אחוז מהתקציב של התמ"ת בוצע בשנת 2004?

אברהם שוחט:

	 קשה לענות על זה,  כי אתה לא יודע כמה העברות היו שנה קודם. בגדול, סכום ההעברות הוא 6-7 מיליארד כל שנה והביצוע של התקציב הוא 98%, כולל התחייבויות. אחד מתגלגל על השני. נניח שיעבירו 5 מיליארד, התקציב לא יהיה התקציב המקורי שאישרנו, אלא תקציב גדול ב-5 מיליארד, אבל את הביצוע אתה בודק לא על הבסיס פלוס 5 מיליארד, אלא על מה שהיה בבסיס. ברגע שאתה אומר שהביצוע היה 98%, יש בזה 5 מיליארד של העברות ועוד 5 מיליארד תת-ביצוע ואז יש לך שוב 10 מיליארד שלא בוצעו.

ניסן סלומינסקי:

	 יש סעיף הכשרה של נכים או מוגבלים שנמצא גם במשרד הרווחה וגם במשרד התמ"ת. החלק של משרד התמ"ת, כ-2.5 מיליון, הורד. כל חברי הוועדה דיברו על הנושא הזה וביקשו על כך תשובה.

דני ארטום:

	אני שמח להודיע לוועדה שבמסגרת ההסכם עם משרד האוצר, הוקצו 3.5 מיליון שקלים לשנה זו. הסכום הזה שסוכם כבר בין המשרדים יועבר בשבועות הקרובים. 

אברהם שוחט:

	 מה קורה עם תוכנית ויסקונסין? פורסם שבאמריקה זה היה כישלון, רק 20% הצלחה. אם מדברים על כישלונות, אני מבקש לשאול על דבר נוסף שפורסם בעיתונות - התוכנית של נתניהו ואולמרט שדיברה על הכשרת אמהות חד-הוריות לעבודה. מסתבר שגם זה היה פלופ טוטלי ולא יצא מזה שום דבר.

דני ארטום:

תוכנית ויסקונסין תיפתח פורמלית ב-1 ביולי ועד אז הזכיינים נערכים. יהיו ארבעה מרכזים - אשקלון, חדרה, נצרת וירושלים. הם מסוגלים לקלוט 3,500 אנשים בכל אזור, בסך הכל כ-14,000. במכרז הזה זכו ארבע חברות – 2 חברות הולנדיות, חברה אמריקנית וחברה אנגלית. הוקצו כספי יסוד לנושא, כולל התארגנות ושכירת המקומות. הממשלה הקצתה באופן חד פעמי 40 מיליון שקלים – 10 מיליון לכל מרכז – ומכאן ואילך הם אמורים לפעול על כספי החיסכון בקצבאות. הכספים יחולקו לפי נוסחה מסוימת. כל מחזור יארך שנתיים. למעשה הזכיינים לוקחים ריסק לא קטן מהשנה השלישית. בשנה הראשונה והשנייה יש גיבוי ממשלתי לפי הסדר הבסיס, אבל מהשנה השלישית זה משתנה – אם הורידו את הקצבאות, הם הרוויחו. אם השאירו מקבלי קצבה, הם בבעיה אמיתית. 


איוב קרא:

	 הזכיינים ישראלים?

דני ארטום:

מדובר בארבע חברות זרות עם שותף ישראלי.

אברהם שוחט:

	 מה קורה עם התוכנית לאמהות חד-הוריות?

דני ארטום:

אין בעיה עם תקציב לתוכנית הזאת.

אברהם שוחט:

נדמה לי שנאמר שהניצול מאוד קטן.

דני ארטום:

הניצול הוא בינוני מינוס. יש עם זה הרבה מאוד קשיים, למרות שמשרד האוצר היה לארג' מאוד בעניין הזה. 

חיים אורון:

	 ממה נובעים הקשיים?

דני ארטום:

הם יותר ברמת הפרסונה. 

חיים אורון:

	זה היה ברור מראש. באמריקה נהגו אחרת – קודם כל אפשרו לנשים למצוא עבודה ורק אחר כך הורידו קצבאות. כאן הוחלט להוריד להם את הקצבאות כי חשבו שכך הן תלכנה לעבוד, אבל למרות שהורידו להן את הקצבאות, בכל זאת הן לא יצאו לעבוד. 

דני ארטום:

1,500 נשים בכל זאת יצאו לעבודה. בכל מקרה, הבעיה אינה תקציב. 

חיים אורון:

	זה רק כ-10% מכלל האמהות החד-הוריות.  האוצר הרוויח את הכסף שהוא נותן למשרדך, כי הוא הוריד את הקצבאות. האוצר חסך סכום מסוים מהפסקת הקצבאות, נתן למשרדך כמה שהוא רוצה כי שר האוצר צריך להוכיח שהוא עשה משהו. "ידיעות אחרונות" התגייס לזה והפך את זה לעסק פרטי שלו – התחיל להיות לשכת עבודה – אבל אחרי שהרייטינג ירד הוא ירד מהסיפור. עכשיו התפרסמו התוצאות ומתברר שזה פלופ טוטלי. את מחיר הפלופ משלמת האמא וילדיה שהמערכת לגביה לא עבדה. בעצם 10% התחילו לעבוד, אבל 90% לא התחילו לעבוד ובכל זאת הורידו להן את הקצבאות. מישהו יבוא לכאן פעם לדווח על זה? לא. כל שבוע זורקים רפורמה חדשה. 	


האמהות החד-הוריות לא ייכללו בתוכנית ויסקונסין. אחד המאבקים שהיו כאן היה כדי להוציא את  החד-הוריות מהניסוי.  

	 אני מציע שגברת אלחנני תכין דיון, כדי שנעשה בקרה על כמה החלטות שהתקבלו פה לפני שנה או שנתיים ומה קרה במציאות. אני מציע שלאותו דיון יוזמנו נציגי משרד התמ"ת, משרד העבודה והרווחה והביטוח הלאומי ויציגו לוועדה את הנתונים. בהתחלה אני מציע לבדוק איך פעל כל הסיפור של החד-הוריות. 

היו"ר יעקב ליצמן:

	 מה לגבי סופרי סת"ם? 

דני ארטום:

	יש בתקציבנו סעיף מיוחד למגזר החרדי.

היו"ר יעקב ליצמן:

	יש בו עודף תקציבי. בעבר היו כמה קורסים מהסוג הזה ומשום מה הם בוטלו.

דני ארטום:

	אם תהיה פנייה מסודרת, אני אטפל בזה באופן אישי. יש סעיף מיוחד ויש הקצאה לנושא. 

היו"ר יעקב ליצמן:

	 מי בעד אישור פנייה מס' 006-36?

הצבעה
בעד  -  הרוב

פנייה מס' 006-36 אושרה. 

פנייה מס' 006-76 – עודפים בקרן למפעלים במצוקה. 

ניסן סלומינסקי:

	באיזה אזורי תעשייה מדובר?


דני ארטום:

	זה מתייחס ל-80 אזורי תעשייה בכל הארץ.

ניסן סלומינסקי:

	 אני מתכוון לסעיף לפיתוח אזורי תעשייה חדשים באזורי פיתוח. יש כאן העברה של 15 מיליון לאזורי פיתוח.

דני ארטום:

	מדלפון בצפון ועד הדרום. 


סמדר אלחנני:

	 אלה עודפים מחויבים?

דני ארטום:
	
	כן.

סמדר אלחנני:

	אז אפשר לכתוב שאלה עודפים מחויבים. 

היו"ר יעקב ליצמן:
		
מי בעד אישור פנייה מס'  006-76?

הצבעה
בעד  -  הרוב


פנייה מס' 006-76 אושרה.

פנייה מס' 007-36 – משרד התמ"ת.  מי בעד אישור הפנייה?

הצבעה
בעד – הרוב 
נגד  -  1

פנייה מס' 007-36 אושרה.

פנייה מס' 003-68 -  העברת עודפים מהיחידה לעניין עובדים זרים לשנת 2005. מי בעד אישור הפנייה?


הצבעה
בעד – הרוב

	פנייה מס' 003-68 אושרה. 

פנייה מס' 004-76 - 

דני ארטום:

זו העברה  בשתי מנות. 

יצחק כהן:

	 לאיזה יישובים זה הולך?

דני ארטום:

בארץ יש כ-80 אזורי תעשייה בשלבי פיתוח שונים,  מדלתון בצפון ועד שוקת בדרום. 


היו"ר יעקב ליצמן:

	 מי בעד אישור פנייה 004-76?

הצבעה
בעד - הרוב

פנייה מס'  004-76 אושרה.

פנייה מס' 005-76  - קרן הלוואות למפעלים במצוקה.  

ערן ניצן:

	בשנת 2002 תקצבנו באופן חד-פעמי קרן למפעלים במצוקה בסכום של 200 מיליון שקל בהרשאה ובמזומן. הדרך התקציבית להתמודד עם זה, משום שלא מוציאים 200 מיליון שקל בשנה, אלא לפי הבקשות,  היא להעביר משנה לשנה. כרגע נותרו בקרן כ-90 מיליון שקל.

היו"ר יעקב ליצמן:

מי בעד אישור פנייה מס' 005-76?

הצבעה
בעד – הרוב

פנייה מס' 005-76 אושרה.

פנייה מס' 010-33 – משרד החקלאות.

יעל ארנון:

	הפנייה נועדה להעביר 75% מהעודפים המחויבים לשנת 2004 למשרד החקלאות. הסכום הגדול הוא בעיקר במענקי השקעות, כמחצית מהסכום. 

ניסן סלומינסקי:

	 מה זה אחזקה ובינוי במשרד החקלאות?

יעל ארנון:

מדובר בפעולות של אחזקה. 

היו"ר יעקב ליצמן:

מה זה חקלאות על-פי התורה?

יעל ארנון:

יש נושא של חקלאות לפי התורה וזה במסגרת המדען הראשי של משרד החקלאות.

היו"ר יעקב ליצמן:
	
למה הכוונה?


ניסן סלומינסקי:

	 יש בחפץ חיים ובגוש קטיף מכונים לחקלאות לפי התורה. 

היו"ר יעקב ליצמן:

	 מי בעד אישור פנייה מס' 010-33?

הצבעה
בעד – הרוב

פנייה מס' 010-33 אושרה.

פנייה מס' 57 – רשומה רפואית לאומית. עד כמה שזכור לי כבר אישרנו את הפנייה הזאת, אבל למען הסר ספק נצביע שוב.

הצבעה
בעד – הרוב

פנייה מס' 57 אושרה. 

פנייה מס' 59-60 – משרד החקלאות.

יעל ארנון:

	הפנייה הזאת נועדה לתקצוב שתי החלטות ממשלה: 1. חיסון נגד כלבת באמצעות פיתיונות אורליים; 2. טיפול במחלת הכלבת.

היו"ר יעקב ליצמן:

	מי בעד אישור פנייה 59-60?

הצבעה
בעד – הרוב

פנייה מס' 59-60  אושרה.

	פנייה מס' 81 – רפורמה לשילוב מקבלי גמלאות בשוק העבודה ובכלל זה תפעול ועדות הערר.

דני ארטום:


	העברה זו נועדה להשלמת התקצוב לתוכנית ויסקונסין. יש ארבעה זכיינים שכבר עובדים ובחודש הבא יפתחו את המפעלים. 

יצחק כהן:

	 כמה מקומות עבודה הצלחתם ליצור?

דני ארטום:

	זה יתחיל לעבוד רק בחודש הבא.


היו"ר יעקב ליצמן:

	 מי בעד אישור פנייה מס'  81 ?

יצחק כהן:

	 אני מתנגד.

היו"ר יעקב ליצמן:

הצבעה
בעד – הרוב
נגד – 1

	פנייה מס' 81 אושרה.

פנייה מסק 79-80 – המשרד לאיכות הסביבה. 

ערן פולק:

מדובר בהעברה של 17,221,000 למשרד לאיכות הסביבה. העברה זו היא  בהתאם לסיכום שהיה עם השרה הקודמת, העברה מסעיפי פיתוח שמיועדים לאיכות הסביבה לתקציב השוטף של המשרד. מתוך סכום זה  3.5 מיליון מכסים את ההוצאות שהיו לגבי מפעל הפטרוכימיים בעכו. 1 מיליון שקלים הם להפעלת יחידות סביבתיות ברשויות המקומיות ו-12 מיליון שהולכים לרזרבה הפנימית של המשרד. היתה בקשה של המשרד להעביר קודם את הכסף ואחר כך לעשות את החלוקה. האמת היא שתוכנית העבודה שלהם קצת השתבשה, כי הם קיבלו 17 מיליון שקל ממקור לא צפוי. 

ניסן סלומינסקי:

	משונה - יש כאן בקשה של 17 מיליון שקלים שמתוכם 12 מיליון הם לרזרבה, כי המשרד עוד לא החליט למה. 

ערן פולק:

למשרד היתה תוכנית עבודה מסודרת וחלק גדול מהתקציב היה אמור ללכת לנושאים שהצביעו עליהם. עתה הם קיבלו ממקור לא צפוי – במסגרת ההסכם עם סיעת שינוי - תוספת מאוד גדולה לשיקום נחלים.

יצחק כהן:

	 צריך להשאיר את זה ברזרבה הכללית. 

ערן פולק:

	זה לא שייך לרזרבה הכללית, זה כסף של המשרד לאיכות הסביבה. 

סמדר אלחנני:

	 יש פה שוב שימוש בהעברה מתקציב פיתוח לתקציב רגיל.


היו"ר יעקב ליצמן:

	 מי בעד אישור פנייה מס' 79-80?

הצבעה
בעד – הרוב
נגד - 1

פנייה מס' 79-80 אושרה. 

פנייה מס' 88 – פעולות שיווק תיירות במשרד התיירות. 

ערן ניצן:

הפנייה עוסקת בתקציב השיווק של משרד התיירות. במסגרת התקציב הזה מועברים 19.2 מיליון שקל לתגבור פעולות שיווק. בנוסף יש העברות פנימיות בתוך תקציבי השירות  של משרד התיירות.

אברהם שוחט:

	 אם איני טועה היתה העברה פנימית  של 20 מיליון מפיתוח לשיווק.

ערן ניצן:

	אין כאן העברה מסעיף פיתוח. הכל נמצא בתוך סעיף 37 - התקציב השוטף של משרד התיירות. התוכנית שממנה נלקח הכסף בשלב הזה הוא מתוכנית הבהאים, ששם נוצר עודף בגלל תת-ביצוע של הבהאים. 

היו"ר יעקב ליצמן:

	 אפשר להוציא משם את כל הכסף.

אברהם שוחט:

	מה המדינה השקיעה בבהאים? יש אומנם החזרי פטור, אבל הם השקיעו את כל הכסף. יש להם רק החזר מע"מ. 

היו"ר יעקב ליצמן:

	 אני מוכן לתת לבתי כנסת רק החזר מע"מ.

משה גפני:
	
	האם יש בתקציב של משרד התיירות  סעיף לפיתוח בית קזינו?

	לגבי המרכז הארצי למקומות קדושים - שר התיירות אמר שהוא סבור שאין מקומו של המרכז הזה  במשרד התיירות ושצריך להעביר את זה למשרד ראש הממשלה. במציאות הזאת שבה העבירו את מנהרות הכותל יחד עם פירוק משרד הדתות למשרד ראש הממשלה, כאשר המרכז הארצי למקומות הקדושים נשאר במשרד התיירות והשר והמנכ"ל אומרים שזה לא מקומו, האם יש תוכנית להעביר את זה? לא ייתכן שזה ייפול בין הכיסאות. 


ניסן סלומינסקי:

	 אני חושב שעדיף להשאיר את זה במשרד התיירות ולא להעביר למשרד ראש הממשלה. 

ערן ניצן:

	חבר הכנסת גפני,  התקציב אינו  לקזינו.

היו"ר יעקב ליצמן:

מי בעד אישור פנייה מס' 88?

הצבעה
בעד – הרוב

פנייה מס' 88 אושרה. 

פנייה מס' – 62-63 – רכישת ייעוץ בנושא פיצול בתי הזיקוק והרפורמה במשק החשמל. עד כמה שזכור לי כבר אישרנו פנייה זו. אנחנו נצביע שוב כדי להסיר ספק.

יצחק כהן:

	אני מבקש התייעצות סיעתית. 

היו"ר יעקב ליצמן:

	 מי בעד אישור פנייה מס' 62-63?

הצבעה
בעד – הרוב
נגד - 1

פנייה מס' 62-63 אושרה.

אני מודה לכולם, הישיבה נעולה. 




-	-	-	-	-	-	-



הישיבה ננעלה בשעה 10:45



